L-eks Prim Ministru Joseph Muscat ċaħad li xi darba staqsa lil Yorgen Fenech jekk isem Keith Schembri, l-eks Chief of Staff tiegħu, kienx jissemma' fir-recordings li kien ħa Melvin Theuma, l-intermedjarju fil-qtil ta' Daphne Caruana Galizia. The Sunday Times of Malta rrapportat kif Yorgen Fenech qal lill-investigaturi, f'Novembru li għadda, li Joseph Muscat kien staqsih jekk Schembri kienx jissemma f'dawn ir-recordings u li hu kien wieġbu li qed jagħmel minn kollox biex jipproteġih. Madanakollu, ikkuntatjat mill-gazzetta, Muscat ċaħad din l-allegazzjoni kategorikament. Fenech qed jisħaq li Joseph Muscat iddiskuta lil Theuma darbtejn miegħu fil-bidu tal-2019, darba minnhom meta kien attenda riċeviment ta' għeluq snin l-eks Prim Ministru fil-Girgenti u darba oħra waqt laqgħa li kellu f'Kastilja miegħu u ma' Schembri. Skont Fenech, Muscat ukoll wissih li l-Pulizija se tkun sfurzata li twettaq rejd fuq Theuma, b'mod partikolari għax kienet qed tikber il-pressjoni minn barra minn Malta. Sorsi li tkellmu ma' The Sunday Times of Malta qalu li Fenech għamel dawn id-dikjarazzjonijiet wara li t-talba tiegħu għall-maħfra presidenzjali kienet miċħuda mill-kabinett. Dakinhar Muscat kien ħareġ mil-laqgħa tal-kabinett u ħalla lill-kabinett jiddeċiedi. Kif wieġeb eżatt Muscat? F'risposta bil-miktub u li ppubblika wkoll fuq Facebook, Muscat qal li ma kellux idea li kien issemma' minn Fenech waqt l-interrogazzjoni u insista li dawn l-allegazzjonijiet huma bla bażi u parti minn kampanja biex itappnu r-reputazzjoni tiegħu. Fi kliemu, huwa kien mhedded b'din il-kampanja minħabba l-investigazzjoni u għax il-Gvern ma laqax it-talba ta' Fenech għall-protezzjoni tal-Istat. "Kont ħriġt stqarrija pubblika dwar dan it-theddid, hekk kif dak iż-żmien kienu jinkludu allegazzjonijiet dwar telefonati li kien ikkonfermat li ma sarux. Issa jidher li l-allegazzjoni dwar it-telefonati nbidlet f'waħda dwar laqgħat," insista Muscat. "Dakinhar ma ddejjaqtx mit-theddid u mxejt bl-aktar mod ġust u skond il-parir tal-istituzzjonijiet, akkost li kont naf li se jippruvaw iħammġuni. Id-deċiżjonijiet tiegħi dejjem ħadthom fuq il-wegħda li għamilt li nara li ssir ġustizzja, akkost ta' kollox. Akkost li nerfa' piż li ma kienx tiegħi. Hekk għamilt." Anke jekk Muscat ċaħad l-allegazzjoni dwar il-laqgħa f'Kastilja, ma jistax jagħmel l-istess dwar ir-riċeviment fil-Girgenti għax kien sar magħruf qabel li Fenech kien preżenti u tah tliet fliexken inbid fin. Muscat kien qal li stieden lil Fenech fuq parir tas-servizzi sigrieti li dak iż-żmien kienu qed jinterċettaw il-mowbajl tiegħu u ta' Theuma. Dwar il-laqgħa ta' Kastilja Muscat fakkar li xhur ilu ġew ippubblikati r-records tal-laqgħat miżmuma f'Kastilja fi żmien tiegħu bħala Prim Ministru u l-laqgħa ma' Fenech ma tidher imkien.